“สุเชษฐ์” มอง SET ไซด์เวย์ กังวลเฟดขึ้นดอกเบี้ย แนะเก็งกำไร 5 หุ้นเด่น
“สุเชษฐ์ สุขแท้” ชี้ SET วันนี้แกว่งตัวไซด์เวย์ ตามตลาดอื่นๆ ในภูมิภาค รับแรงกดดันจากความกังวลเฟดอาจขึ้นดอกเบี้ยมากกว่าที่ตลาดคาดไว้ แต่ยังมีข่าวดีจีนคลายล็อกดาวน์คุมโควิด-19 จะส่งดีแนะนำสอย SINGER-BANPU-CBG-TPCH-SAWAD
“สุเชษฐ์ สุขแท้” ชี้ SET วันนี้แกว่งตัวไซด์เวย์ ตามตลาดอื่นๆ ในภูมิภาค รับแรงกดดันจากความกังวลเฟดอาจขึ้นดอกเบี้ยมากกว่าที่ตลาดคาดไว้ แต่ยังมีข่าวดีจีนคลายล็อกดาวน์คุมโควิด-19 จะส่งดีแนะนำสอย SINGER-BANPU-CBG-TPCH-SAWAD
6 ธ.ค. 2565

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (6 ธ.ค. 65) ว่า ตลาดหุ้นไทยวันนี้มีโอกาสแกว่งตัวไซด์เวย์ ตามตลาดอื่นๆในภูมิภาคถูกแรงกดดันจากความกังวลเฟดที่อาจขึ้นดอกเบี้ยมากกว่าที่ตลาดคาดไว้ ซึ่งคาดว่าวันนี้ตลาดหุ้นไทยจะเคลื่อนไหวกรอบแนวรับอยู่ที่ 1,639-1,636 จุด ส่วนแนวต้านอยู่ที่ 1,651 -1,661 จุด
ทั้งนี้ แม้ว่าในช่วงนี้ตลาดหุ้นไทยจะยังคงมีความผันผวนจากแรงกดดันจากเฟด แต่ก็ยังมีปัจจัยใหม่เข้ามาหนุนจากการที่จีนคลายล็อกดาวน์คุมโควิด-19 จะส่งดีทำให้ตลาดหุ้นทั่วโลก รวมถึงตลาดหุ้นไทยรับข่าวบวกในช่วงปลายปี 2565 ยาวไปจนถึงต้นปี 2566
สำหรับกลยุทธ์การลงทุน ช่วงนี้แนะนำหุ้นที่น่าเก็งกำไร ดังนี้ บริษัท ซิงเกอร์ประเทศไทย จำกัด (มหาชน) หรือ SINGER ให้แนวรับ 30 บาท แนวต้าน 35 บาท ต่อมาคือ บริษัท บ้านปู จำกัด (มหาชน) หรือ BANPU ให้แนวรับ 12.50 บาท ส่วนแนวต้าน 14.00 บาท, บริษัท คาราบาวกรุ๊ป จำกัด (มหาชน) หรือ CBG ให้แนวรับ 93.00 บาท ส่วนแนวต้าน 98.50 บาท
รวมถึง บริษัท ทีพีซี เพาเวอร์โฮลดิ้ง จำกัด (มหาชน) หรือ TPCH ให้แนวรับ 7.45 บาท  ส่วนแนวต้าน 8.30 บาท  และ บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ให้แนวรับที่ 45.25 บาท  ส่วนแนวต้าน 50.00 บาท